XCI.  Ecclesiae S. Auberti Cameracensis possessiones et privilegia confirmat.   (Anno 1103, April. 1.) [LEGLAY,  Gloss. topogr. de l' anc. Cambrésis,  Cambrai, 1849, p. 27.]
Author: Paschalis II

PASCHALIS episcopus, servus servorum Dei, dilecto filio ADAE ecclesiae Sancti Auberti abbati et ejus fratribus in eadem ecclesia canonicam vitam professis eorumque successoribus in eadem observantia permansuris in perpetuum.

Salvatoris nostri promissa sunt: Qui reliquerit fratres aut sorores aut agros aut domos propter me, centuplum accipiet et vitam aeternam possidebit. Et si ergo propter Deum agros aut domos coacti persecutionibus reliquistis, non minus quae sunt ecclesiae possidetis, quia meliorem et manentem substantiam requiritis. Ipsam igitur Cameracensem Sancti Auberti ecclesiam cum omnibus bonis tam datis quam donandis dilectioni vestrae praesentis privilegii pagina confirmamus, et petitioni vestrae benignitate debita impertimur assensum. Vitae namque canonicae ordinem quem illic professi estis decreti hujus auctoritate corroboramus, et ne cui post professionem exhibitam proprium quid habere, neve sine abbatis vel congregationis licentia de claustro discedere liceat interdicimus, et tam vos quam vestra omnia sedis apostolicae protectione munimus. Vobis itaque vestrisque successoribus in eadem religione permansuris ea omnia perpetuo possidenda sancimus quae ad praefatum beati Auberti coenobium vel Cameracensium episcoporum vel aliorum fidelium legitimis donationibus pertinere videntur: ecclesiam videlicet Sancti Vedasti in praefata Cameracensi civitate sitam cum LXV mansis et tres cambas et duos furnos et unum molendinum et terram et transfluvium Scalt nuncupatum a porta usque ad viam Sancti Remigii; villam quoque totam Tiletum dictam et quidquid ad eam pertinet; altare de Vinciaco cum omnibus membris suis; altare de Vilers Remaldi et terram quam tres fratres Hugo, Wibaldus, Elbertus in eadem villa de Haistaldi prato et quidquid juris possidebant in villa quae dicitur Berilgias et apud Dehereias praedictae ecclesiae contulerunt sine omni exactione liberrime; altare de Goegio; altare de Otvilers, ecclesiam Sancti Auberti in villa quae Andra dicitur et LIV mansos et terram arabilem; altare de villa quae dicitur Sanctus Vedastus et quartam partem alodii de Alberciis; alodium quod dedit Robertus de Pulchro Manso apud Fentanas; ecclesiam de Siccis Avesnis cum LIV mansis terramque arabilem et silvam; altaria quoque de Thiens et de Maten et de Sausoio et dimidium altaris de Ruva, dimidium etiam de Ivirio; altare de villa quae Strada nuncupatur; altare de Ghaun; altare de Gualhuncourt; altare de Maalvilla; altaria de Barastra atque de Silviniaco; apud Scalduvrium duos mansos et terram cum tota decima ejusdem terrae; apud Naviam decem mansos quos Goiffridus tradidit; altaria sane ipsa sine personali redemptione perpetuo eidem ecclesiae possidenda censemus. salvis episcoporum justitiisque apud nos obsonia nuncupantur. Oleum vero infirmorum et catechumenorum ab episcopali sede remotis contradictionibus accipiatis, ad ungendos fratres caeteresque fideles qui ad vos confugerint. Obeunte te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris, de suo vel de alieno, si oportuerit, collegio, secundum Dei timorem, sibi praeesse praeviderint. Si qua sane ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, atque in extremo examine districte ultioni subjaceat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Scriptum per manum Joannis scriniarii regionarii et notarii sacri palatii. Datum Laterani per manum Joannis, sanctae Romanae Ecclesiae diaconi cardinalis, Kal. Aprilis, indictione IX, Incarnationis Dominicae anno 1104 pontificatus domni Paschalis II papae IV. Ego Paschalis catholicae Ecclesiae episcopus.